input: REGOLAMENT TA’ IMPLIMENTAZZJONI TAL-KUMMISSJONI (UE) Nru 954/2013
  tal-4 ta’ Ottubru 2013
  li jikkoreġi l-verżjonijiet biċ-Ċek u bil-Pollakk tar-Regolament (KE) Nru 828/2009 li jistpula r-regoli ddettaljati ta’ applikazzjoni għas-snin tas-suq 2009/2010 sal-2014/2015 għall-importazzjoni u r-raffinar tal-prodotti taz-zokkor li jinsabu taħt l-intestatura tariffarja 1701 taħt ftehimiet preferenzjali
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u partikolarment l-Artikolu 156 tiegħu, flimkien mal-Artikolu 4 tiegħu,
  Wara li kkunsidrat ir-Regolament tal-Kunsill (KE) Nru 1528/2007 tal-20 ta’ Diċembru 2007 li japplika l-arranġamenti għall-prodotti li joriġinaw f’ċerti stati li huma parti mill-Grupp ta’ Stati Afrikani, Karibej u Paċifiċi (AKP) previsti fi ftehim li jistabbilixxu, jew li jwasslu biex jiġu stabbiliti, Ftehim ta’ Sħubija Ekonomika (2), u partikolarment l-Artikolu 9(5) tiegħu,
  Wara li kkunsidrat ir-Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (3), u partikolarment l-Artikolu 18(3) tiegħu,
  Billi:
  (1)
  Hemm żball fil-verżjonijiet biċ-Ċek u bil-Pollakk tar-Regolament tal-Kummissjoni (KE) Nru 828/2009 (4), u b’mod aktar preċiż fl-Artikolu 11(1) tiegħu.
  (2)
  Hemm żball ieħor fil-verżjoni bil-lingwa Pollakka ta’ dak ir-Regolament, b’mod iktar preċiż fil-Parti II tal-Anness I tiegħu.
  (3)
  Dawn l-iżbalji għandhom jiġu kkoreġuti b’effett mid-dħul fis-seħħ tar-Regolament (KE) Nru 828/2009. L-obbligu impost mill-Artikolu 11(1) tal-verżjonijiet ta’ dak ir-Regolament biċ-Ċek u bil-Pollakk fuq kull detentur ta’ liċenzja tal-importazzjoni għaz-zokkor għandu jiġi rtirat b’mod retroattiv minħabba li dan għandu jiġi limitat għad-detentur oriġinali tal-liċenzja biss.
  (4)
  Ir-Regolament (KE) Nru 828/2009 għandu għalhekk jiġi kkoreġut skont dan.
  (5)
  Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
  ADOTTAT DAN IR-REGOLAMENT:
  Artikolu 1
  Dan jikkonċerna biss il-verżjonijiet biċ-Ċek u bil-Pollakk.
  Artikolu 2
  Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Għandu japplika b’effett mill-14 ta’ Settembru 2009.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, l-4 ta’ Ottubru 2013.